PMIndiaData/PMIndiaSum huggingface dataset:
ଇନ୍ଦୋର ମେଟ୍ରୋ ରେଳ ପ୍ରକଳ୍ପକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଇନ୍ଦୋର ମେଟ୍ରୋ ରେଳ ପ୍ରକଳ୍ପକୁ ମଞ୍ଜୁରି ଦେଇଛନ୍ତି । ଏଥିରେ ବଙ୍ଗାଲୀ ସ୍କୋୟାର-ବିଜୟନଗର-ଭାବରଶାଳା-ଏୟାରପୋର୍ଟ-ପାଟାସିୟା-ବଙ୍ଗାଳୀ ସ୍କୋୟାର ରିଙ୍ଗ ଲାଇନ ସାମିଲ ଅଛି । ଏହି ମାର୍ଗର ମୋଟ ଲମ୍ବ 31.55 କିମି ଅଟେ, ଯାହା ଇନ୍ଦୋରର ସମସ୍ତ ପ୍ରମୁଖ କେନ୍ଦ୍ର ଏବଂ ସହରୀ କ୍ଷେତ୍ରକୁ ଯୋଡ଼ିବ । ବିବରଣୀ : ରିଙ୍ଗ ଲାଇନର ଲମ୍ବ 31.55 କିମି ଅଟେ । ରିଙ୍ଗ ଲାଇନ ବଙ୍ଗାଲୀ ସ୍କୋୟାର-ବିଜୟନଗର-ଭାବରଶାଳା-ଏୟାରପୋର୍ଟ-ପାଲାସିୟା-ବଙ୍ଗାଲୀ ସ୍କୋୟାର ପର୍ଯ୍ୟନ୍ତ ହେବ । ରିଙ୍ଗ ଲାଇନରେ ମୋଟ 30ଟି ଷ୍ଟେସନ ରହିଛି । ଏହି ପ୍ରକଳ୍ପ ଦ୍ୱାରା ଇନ୍ଦୋର ସହରରେ ସୁରକ୍ଷିତ, ବିଶ୍ୱସନୀୟ ଏବଂ ବହନଯୋଗ୍ୟ ଯାତାୟାତ ପ୍ରଣାଳୀ ଉପଲବ୍ଧ କରାଇବ, ଯେଉଁଥିରେ ସହରର ସମସ୍ତ ପ୍ରମୁଖ କେନ୍ଦ୍ର ଯୋଡ଼ିହେବ । ଏହାଦ୍ୱାରା ଦୁର୍ଘଟଣା, ପ୍ରଦୂଷଣ, ଯାତ୍ରା ସମୟରେ ହ୍ରାସ, ଶକ୍ତି ସଂଚୟ, ଅସାମାଜିକ ଗତିବିଧିରେ ହ୍ରାସ ହେବ ଏବଂ ସହରୀ ସମ୍ପ୍ରସାରଣ ଏବଂ ଦୀର୍ଘସ୍ଥାୟୀ ବିକାଶ ଲାଗି ଜମିର ଉପଯୋଗରେ ସହାୟତା ମିଳିପାରିବ । 5.ଏହି ପ୍ରକଳ୍ପର ଆନୁମାନିକ ବ୍ୟୟ 7500.80 କୋଟି ଟଙ୍କା ଏବଂ ଏହାଦ୍ୱାରା ଚାରି ବର୍ଷରେ ସମ୍ପୂର୍ଣ୍ଣ ହୋଇଯିବ । ଲାଭ : ମେଟ୍ରୋ ରେଳ ପ୍ରକଳ୍ପ ଦ୍ୱାରା ଇନ୍ଦୋରର 30 ଲକ୍ଷ ଜନସଂଖ୍ୟାଙ୍କୁ ସିଧାସଳଖ କିମ୍ବା ପରୋକ୍ଷ ଭାବେ ଲାଭ ମିଳିବ ଏବଂ ଏହି ମେଟ୍ରୋ ରେଳ କରିଡର ଦ୍ୱାରା ରେଳ ଷ୍ଟେସନ, ବିଆରଡି ଷ୍ଟେସନ, ବସଗୁଡ଼ିକର ଫିଡର ନେଟୱାର୍କ, ଇଂଟରମିଡିଏଟ ପବ୍ଲିକ ଟ୍ରାନ୍ସପୋର୍ଟ ଏବଂ ଅଣ ମୋଟରଚାଳିତ ଯାନବାହନ ଲାଗି ବହୁମଡେଲ ସମନ୍ୱୟ ହୋଇପାରିବ । ଏହି ପ୍ରକଳ୍ପରେ ଯାତ୍ରୀ ଭଡ଼ା ବ୍ୟତୀତ ଭଡ଼ା ଏବଂ ବିଜ୍ଞାପନ, ଟ୍ରାଞ୍ଜିଟ ଆଧାରିତ ବିକାଶ (ଟିଓଡି) ଏବଂ ଟ୍ରାନ୍ସଫର ଡେଭଲପମେଣ୍ଟ ରାଇଟରୁ ଆୟ ହେବ । ମେଟ୍ରୋ ରେଳ କରିଡର ଆଖପାଖର ବାସସ୍ଥଳୀ ଅଂଚଳଗୁଡ଼ିକୁ ବହୁତ ଲାଭ ମିଳିବ, କାରଣ ଏଠାକାର ଲୋକମାନେ ଆଖପାଖ ଷ୍ଟେସନ ଠାରୁ ସହରର ବିଭିନ୍ନ ଅଂଚଳରେ ସୁଗମତା ସହିତ ପହଁଚିପାରିବେ । ରିଙ୍ଗ ଲାଇନ ସ୍ମାର୍ଟ ସିଟି ପ୍ରକଳ୍ପ ଅନ୍ତର୍ଗତ ସହରର ଘନ ଜନସଂଖ୍ୟା ବିଶିଷ୍ଟ ଅଞ୍ଚଳ ଏବଂ ନୂତନ ଭାବେ ବିକଶିତ ହେଉଥିବା ଅଞ୍ଚଳଗୁଡ଼ିକ ରେଳ ଷ୍ଟେସନ, ବିମାନ ବନ୍ଦର ଏବଂ ଏବିଡି ସହ ଯୋଡ଼ିହେବ । ମେଟ୍ରୋ ରେଳ ଦ୍ୱାରା ସ୍ଥାନୀୟ ଅଂଚଳବାସୀ, ଯାତ୍ରୀ, ଅଫିସରେ କାମ କରୁଥିବା କର୍ମଚାରୀ, ଛାତ୍ରଛାତ୍ରୀ, ଦର୍ଶକ ଏବଂ ପର୍ଯ୍ୟଟକମାନଙ୍କୁ ପରିବେଶ ଅନୁକୂଳ ଏବଂ ନିରନ୍ତର ସର୍ବସାଧାରଣ ଯାତାୟାତର ସମ୍ବଳ ଉପଲବ୍ଧ ହେବ । ଅଗ୍ରଗତି : -ଏହି ପ୍ରକଳ୍ପର କାର୍ଯ୍ୟାନ୍ୱୟନ ଲାଗି ମଧ୍ୟପ୍ରଦେଶ ମେଟ୍ରୋ ରେଳ କମ୍ପାନୀ ଲିମିଟେଡ ଗଠନ କରାଯାଇଛି । -ଇନ୍ଦୋର ମେଟ୍ରୋ ରେଳ ପ୍ରକଳ୍ପ ଲାଗି କେନ୍ଦ୍ର ସରକାର ଏବଂ ମଧ୍ୟପ୍ରଦେଶ ସରକାର ସମାନ ଆଧାରରେ ଖର୍ଚ୍ଚ ବହନ କରିବ ଏବଂ ଏଥିପାଇଁ ଏସୀୟ ବିକାଶ ବ୍ୟାଙ୍କ ଏବଂ ନ୍ୟୁ ଡେଭଲପମେଣ୍ଟ ବ୍ୟାଙ୍କରୁ ମଧ୍ୟ କିଛି ଋଣ ସଂଗ୍ରହ କରାଯାଇଛି । -ମେସର୍ସ ଡିବି ଇଞ୍ଜିନିୟରିଂ ଏଣ୍ଡ କନସଲଟିଂ ଜିଏମବିଏଚକୁ ମେସର୍ସ ଲୁଇ ବର୍ଜର ଏସଏଏଏସ ଏବଂ ମେସର୍ସ ଜିୟୋ ଡାଟା ଇଞ୍ଜିନିୟରିଂ ସହିତ ଇନ୍ଦୋର ମେଟ୍ରୋ ରେଳ ପ୍ରକଳ୍ପର ଜେନେରାଲ କନସଲଟାଣ୍ଟ ଭାବେ ନିଯୁକ୍ତ କରାଯାଇଛି । -ପୂର୍ବରୁ ସିଭିଲ କାର୍ଯ୍ୟ ପ୍ୟାକେଜ ଲାଗି ଟେଣ୍ଡର ଆହ୍ୱାନ କରାଯାଇସାରିଛି ଏବଂ ଏହା ଉପରେ ଶୀଘ୍ର କାର୍ଯ୍ୟାରମ୍ଭ ହେବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାପାନ ପ୍ରତିରକ୍ଷା ମନ୍ତ୍ରୀ

ଜାପାନର ପ୍ରତିରକ୍ଷା ମନ୍ତ୍ରୀ ଶ୍ରୀ ଇତସୁନୋରି ଓନୋଡେରା ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିବା ପୂର୍ବରୁ ଜାପାନ ସହିତ ତାଙ୍କର ଦୀର୍ଘ ଦିନର ସମ୍ପର୍କ ସମ୍ବନ୍ଧରେ ପ୍ରଧାନମନ୍ତ୍ରୀ ମୋଦୀ ସ୍ମୃତିଚାରଣ କରିଥିଲେ ଏବଂ ନିକଟ ବର୍ଷମାନଙ୍କରେ ଭାରତ ଓ ଜାପାନ ମଧ୍ୟରେ ସ୍ୱତନ୍ତ୍ର ରଣନୈତିକ ଏବଂ ବୈଶ୍ୱିକ ଭାଗିଦାରିତା ବୃଦ୍ଧିକୁ ସ୍ୱାଗତ କରିଥିଲେ । ପ୍ରଧାନମନ୍ତ୍ରୀ ମୋଦୀ କହିଲେ ଯେ ଭାରତ ଓ ଜାପାନ ସମ୍ପର୍କ ମଧ୍ୟରେ ପ୍ରତିରକ୍ଷା ହେଉଛି ଏକ ପ୍ରମୁଖ ସ୍ତମ୍ଭ । ଉଭୟ ଦେଶ ମଧ୍ୟରେ ପ୍ରତିରକ୍ଷାକୁ ନେଇ ବିଭିନ୍ନ ଆଲୋଚନାକୁ ସୁଦୃଢ କରିବା ଏବଂ ଭାରତ ଓ ଜାପାନର ପ୍ରତିରକ୍ଷା ବାହିନୀ ମଧ୍ୟରେ ସମ୍ପର୍କ ମଜଭୁତ ହେବାକୁ ସେ ସ୍ୱାଗତ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ଦୁଇ ଦେଶ ମଧ୍ୟରେ ପ୍ରତିରକ୍ଷା ପ୍ରଯୁକ୍ତି କୌଶଳ ବିକାଶ କ୍ଷେତ୍ରରେ ସହଯୋଗକୁ ପ୍ରଶଂସା କରିଥିଲେ । ଜାପାନ ପ୍ରଧାନମନ୍ତ୍ରୀ ଶ୍ରୀ ସିଞ୍ଜୋ ଆବେଙ୍କ ଗତବର୍ଷର ସଫଳ ଭାରତ ଗସ୍ତ ସମ୍ବନ୍ଧରେ ପ୍ରଧାନମନ୍ତ୍ରୀ ମୋଦୀ ସ୍ମୃତିଚାରଣ କରିଥିଲେ ଏବଂ କହିଥିଲେ ଯେ ଚଳିତ ବର୍ଷ ଶେଷ ବେଳକୁ ସେ ଜାପାନ ଗସ୍ତରେ ଯିବେ ।
ଜଳ ବିଦ୍ୟୁତ କ୍ଷେତ୍ରକୁ ପ୍ରୋତ୍ସାହିତ କରିବା ଯୋଜନାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଜଳ ବିଦ୍ୟୁତ କ୍ଷେତ୍ରକୁ ପ୍ରୋତ୍ସାହିତ କରିବାର ଯୋଜନାକୁ ମଞ୍ଜୁରି ପ୍ରଦାନ କରିଛନ୍ତି । ଅଣ-ସୌର ଅକ୍ଷୟ ଶକ୍ତି କ୍ରୟ ବାଧ୍ୟତା (ଆରପିଓ)ର ଅଂଶବିଶେଷ ସ୍ୱରୂପ ବଡ ଜଳବିଦ୍ୟୁତ ପ୍ରକଳ୍ପର ଘୋଷଣା ଏଥିରେ ସାମିଲ ରହିଛି । ବିବରଣୀ: 1) ବଡ ଜଳ ବିଦ୍ୟୁତ ଯୋଜନାମାନଙ୍କର ଘୋଷଣା ଅକ୍ଷୟ ଶକ୍ତି ସ୍ରୋତ ଭାବେ କରାଯିବ (ବର୍ତ୍ତମାନର ପ୍ରଚଳନ ଅନୂଯାୟୀ, କେବଳ 25 ମେଗାୱାଟରୁ କମ କ୍ଷମତା ସମ୍ପନ୍ନ ଜଳ ବିଦ୍ୟୁତ ପ୍ରକଳ୍ପମାନଙ୍କୁ ଅକ୍ଷୟ ଶକ୍ତି ରୂପରେ ଶ୍ରେଣୀବଦ୍ଧ କରାଯାଇଛି) । 2) ଏହି ଉପାୟମାନଙ୍କର ଅଧିସୂଚନା ବ୍ୟତୀତ ଆରମ୍ଭ କରାଯାଇଥିବା ବଡ ବଡ ଜଳ ବିଦ୍ୟୁତ ଯୋଜନାଗୁଡ଼ିକ ଅଣ-ସୌରର ଅକ୍ଷୟ ଶକ୍ତି କ୍ରୟ ବାଧ୍ୟତା ଅନ୍ତର୍ଗତ ଏଥିରେ ସାମିଲ ହେବେ (ଲଘୁ ଜଳ ବିଦ୍ୟୁତ ପ୍ରକଳ୍ପଗୁଡ଼ିକ ପୂର୍ବରୁ ହିଁ ଏଥିରେ ସାମିଲ ଅଛନ୍ତି) । ଜଳ ବିଦ୍ୟୁତ କ୍ଷେତ୍ରରେ ଅତିରିକ୍ତ ପ୍ରକଳ୍ପ କ୍ଷମତା ଆଧାରରେ ବିଦ୍ୟୁତ ମନ୍ତ୍ରଣାଳୟ ଦ୍ୱାରା ବଡ ଜଳ ବିଦ୍ୟୁତ ପ୍ରକଳ୍ପମାନଙ୍କର ବାର୍ଷିକ ଲକ୍ଷ୍ୟ ବାବଦରେ ଅଧିସୂଚିତ କରାଯିବ । ବଡ ଜଳ ବିଦ୍ୟୁତ ପ୍ରକଳ୍ପମାନଙ୍କର ପରିଚାଳନା ପାଇଁ ଶୁଳ୍କ ନୀତି ଏବଂ ଶୁଳ୍କ ନିୟମରେ ଆବଶ୍ୟକ ସଂଶୋଧନ କରାଯିବ । 3) ପ୍ରକଳ୍ପ ସମୟକୁ 40 ବର୍ଷ ପର୍ଯ୍ୟନ୍ତ ବୃଦ୍ଧି କରିବା ପରେ ଶୁଳ୍କର ବ୍ୟାଙ୍କ ଲୋଡିଙ୍ଗ ଦ୍ୱାରା ଶୁଳ୍କ ନିର୍ଦ୍ଧାରିତ କରିବା ପାଇଁ ବିକାଶକାରୀଙ୍କୁ ନମନୀୟତା ପ୍ରଦାନ କରିବା, ଋଣ ଅବଧିକୁ 18 ବର୍ଷ ପର୍ଯ୍ୟନ୍ତ ବଢ଼ାଇବା ଏବଂ 2 ପ୍ରତିଶତ ଶୁଳ୍କ ବୃଦ୍ଧି କରିବା ସହିତ ଶୁଳ୍କକୁ ଯୁକ୍ତିସଙ୍ଗତ କରାଇବା । 4) ମାମଲା ଆଧାରରେ ଜଳ ବିଦ୍ୟୁତ ପ୍ରକଳ୍ପଗୁଡିକୁ ବନ୍ୟା ନିୟନ୍ତ୍ରଣ ଉପାଦାନ ପାଇଁ ଅର୍ଥ ଯୋଗାଣ କରିବା ଲାଗି ବଜେଟରେ ସହାୟତା ପ୍ରଦାନ କରିବା; ଏବଂ 5) ସଡକ ଓ ସେତୁ ଆଦି ମୌଳିକ ସୁବିଧାର ନିର୍ମାଣରେ ଆର୍ଥିକ ନିବେଶ ପୂରା କରିବା ପାଇଁ ବଜେଟରେ ସହାୟତା ପ୍ରଦାନ କରିବା । ବିଷୟ ଆଧାରରେ ଏହି ବାସ୍ତବିକ ନିବେଶ, ପ୍ରତି ମେଗାୱାଟ 1.5 କୋଟି ଟଙ୍କା ଦରରୁ ଅଧିକତମ 200 ମେଗାୱାଟ କ୍ଷମତା ସମ୍ପନ୍ନ ପ୍ରକଳ୍ପ ଏବଂ ପ୍ରତି ମେଗାୱାଟ 1.0 କୋଟି ଟଙ୍କା ମୂଲ୍ୟରୁ 200 ମେଗାୱାଟରୁ ଅଧିକ କ୍ଷମତା ସମ୍ପନ୍ନ ପ୍ରକଳ୍ପମାନଙ୍କ ପାଇଁ ହେବ । ରୋଜଗାର ସୃଷ୍ଟିର ସମ୍ଭାବନା ସହିତ ପ୍ରମୁଖ ପ୍ରଭାବ: ଅଧିକାଂଶ ଜଳ ବିଦ୍ୟୁତ ପ୍ରକଳ୍ପ ହିମାଳୟର ଉଚ୍ଚସ୍ଥାନ ଏବଂ ଉତ୍ତରପୂର୍ବାଞ୍ଚଳରେ ଏହାଦ୍ୱାରା ବିଦ୍ୟୁତ କ୍ଷେତ୍ରରେ ପ୍ରତ୍ୟକ୍ଷ ରୋଜଗାର ମିଳିବା ଫଳରେ ଏହି କ୍ଷେତ୍ରର ସାମାଜିକ-ଆର୍ଥିକ ବିକାଶ ସୁନିଶ୍ଚିତ ହେବ । ଏହାଦ୍ୱାରା ପରିବହନ, ପର୍ଯ୍ୟଟନ ଏବଂ ଅନ୍ୟ ଛୋଟ କାରବାର କ୍ଷେତ୍ରରେ ପରୋକ୍ଷ ରୋଜଗାର/ଉଦ୍ୟୋଗର ଅବସର ମଧ୍ୟ ଉପଲବ୍ଧ ହେବ । ଏହାର ଏକ ଅନ୍ୟ ଲାଭ ଏହା ମଧ୍ୟ ହେବ ଯେ ସୌର ଏବଂ ପବନ ଆଦି ଶକ୍ତି ସ୍ରୋତ ଦ୍ୱାରା 2022 ବର୍ଷ ପର୍ଯ୍ୟନ୍ତ ପାଖାପାଖି 160 ଗିଗାୱାଟ କ୍ଷମତାର ଏକ ସ୍ଥାୟୀ ଗ୍ରୀଡ଼ ଉପଲବ୍ଧ ହୋଇଯିବ ।
ଔଷଧିୟ ଉତ୍ପାଦ, ଔଷଧିୟ ପଦାର୍ଥ, ଜୈବବିଜ୍ଞାନ ଉତ୍ପାଦ ଏବଂ କସମେଟିକ୍ସ ନିୟନ୍ତ୍ରଣ କ୍ଷେତ୍ରରେ ଭାରତ, ଇଣ୍ଡୋନେସିଆ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତର କେନ୍ଦ୍ରୀୟ ଔଷଧିୟ ମାନକ ନିୟନ୍ତ୍ରଣ ସଂଗଠନ (CDSCO) ଏବଂ ଇଣ୍ଡୋନେସିଆର ନେସନାଲ ଏଜେନ୍ସି ଫର ଡ୍ରଗ ଏଣ୍ଡ ଫୁଡ କଣ୍ଟ୍ରୋଲ (BPOM) ମଧ୍ୟରେ ଔଷଧିୟ ଉତ୍ପାଦ, ଔଷଧିୟ ପଦାର୍ଥ, ଜୈବବିଜ୍ଞାନ ଉତ୍ପାଦ ଏବଂ କସମେଟିକ୍ସ ନିୟନ୍ତ୍ରଣ କ୍ଷେତ୍ରରେ ସହଯୋଗ ଉପରେ ବୁଝାମଣା ପତ୍ର (MOରେ ଜାକାର୍ତ୍ତାଠାରେ ସ୍ୱାକ୍ଷରିତ ହୋଇଥିଲା । ଆଶା କରାଯାଉଛି ଯେ ଏହି ଏମଓୟୁ ଦ୍ୱାରା ପରସ୍ପରର ନିୟାମକ ସମ୍ବନ୍ଧୀୟ ଆବଶ୍ୟକତା ବିଷୟରେ ବୁଝାମଣାକୁ ଉନ୍ନତ କରିବାରେ ସହାୟତା ମିଳିବ ଏବଂ ଏହା ଦୁଇ ଦେଶ ଲାଗି ଲାଭଜନକ ସାବ୍ୟସ୍ତ ହେବ । ଏହାଦ୍ୱାରା ଔଷଧିୟ ଉତ୍ପାଦର ରପ୍ତାନିକୁ ମଧ୍ୟ ପ୍ରୋତ୍ସାହନ ମିଳିବ । ଏହି ସମାନତା, ପାରସ୍ପରିକତା ଏବଂ ଆପୋସ ସ୍ୱାର୍ଥ ଆଧାରରେ ଔଷଧିୟ ଉତ୍ପାଦର ନିୟନ୍ତ୍ରଣ ଦ୍ୱାରା ସମ୍ପୃକ୍ତ ବ୍ୟାପାରରେ ଉଭୟ ଦେଶ ମଧ୍ୟରେ ସୂଚନା ଆଦାନପ୍ରଦାନ ଏବଂ ସୌହାର୍ଦ୍ଦ୍ୟପୂର୍ଣ୍ଣ ସହଯୋଗ ଲାଗି ଏକ ଢାଞ୍ଚା ମଧ୍ୟ ପ୍ରତିଷ୍ଠା କରିବ । ଏଥିସହିତ ଏହା ଉଭୟ ଦେଶର ନିୟାମକ ପ୍ରାଧିକରଣ ମଧ୍ୟରେ ଉତ୍ତମ ବୁଝାମଣା ମଧ୍ୟ ସୁନିଶ୍ଚିତ କରିବ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟ।ଳୟ ଓ ଏସପିଜିର ଅଧିକାରୀମାନଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲୋକ କଲ୍ୟାଣ ମାର୍ଗଠାରେ ନିଜ କାର୍ଯ୍ୟ।ଳୟ ଏବଂ ଏସପିଜିର ଅଧିକାରୀମାନଙ୍କୁ ସାକ୍ଷାତ କରି ସେମାନଙ୍କ ସହ ନୂତନ ବର୍ଷର ଶୁଭେଚ୍ଛା ଆଦାନ ପ୍ରଦାନ କରିଛନ୍ତି । 1000ରୁ ଅଧିକ କର୍ମଚାରୀ ଏହି ମତ ବିନିମୟ କାର୍ଯ୍ୟକ୍ରମରେ ଉପସ୍ଥିତ ଥିଲେ । ସେମାନଙ୍କ ଦ୍ଵାରା ପରିଚାଳିତ ଉତ୍ତମ କାର୍ଯ୍ୟ ପ୍ରଣାଳୀକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହିତ ଭବିଷ୍ୟତରେ ଏହାକୁ ଜାରି ରଖିବା ପାଇଁ ଉତ୍ସାହିତ କରିଥିଲେ ।
କେନ୍ଦ୍ର ଶିଳ୍ପ ସୁରକ୍ଷା ବାହିନୀର ଗ୍ରୁପ-ଏ କାର୍ଯ୍ୟନିର୍ବାହୀ କ୍ୟାଡରର ସମୀକ୍ଷା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ଶିଳ୍ପ ସୁରକ୍ଷା ବାହିନୀ(ସିଆଇଏସଫ) ଗ୍ରୁପ-ଏ କାର୍ଯ୍ୟନିର୍ବାହୀ କ୍ୟାଡରର ସମୀକ୍ଷା ପ୍ରସ୍ତାବକୁ ମଞ୍ଜୁରି ମିଳିଛି । ସିଆଇଏସଏଫର ବରିଷ୍ଠ ଡ୍ୟୁଟି ପଦବୀରେ ସୁପରଭାଇଜରୀ ଷ୍ଟାଫ ବଢ଼ାଇବା ଲାଗି ସହାୟକ କମାଣ୍ଡାଂଟଙ୍କଠାରୁ ଅତିରିକ୍ତ ମହାନିର୍ଦ୍ଦେଶକ ରେଙ୍କ ପର୍ଯ୍ୟନ୍ତ ବିଭିନ୍ନ ରେଙ୍କରେ 25ଟି ପଦବୀ ସୃଷ୍ଟିର ବ୍ୟବସ୍ଥା ରହିଛି । ସିଆଇଏସଏଫ କ୍ୟାଡରକୁ ନୂଆ ଢାଂଚା ଦେବା ଦ୍ୱାରା ଗ୍ରୁପ ଏ ପଦବୀ 1252ରୁ ବୃଦ୍ଧି ପାଇ 1277 ହୋଇଯିବ । ଅତିରିକ୍ତ ମହାନିର୍ଦ୍ଦେଶକଙ୍କ ଦୁଇଟି ପଦବୀ ବୃଦ୍ଧି ପାଇବ, ମହାନିରୀକ୍ଷକ ସ୍ତରରେ 7ଟି ପଦ ଏବଂ ଉପମହାନିରୀକ୍ଷକଙ୍କ 8ଟି ପଦବୀ ତଥା 8ଟି କମାଣ୍ଡାଂଟ ପଦବୀ ମଧ୍ୟ ବଢ଼ିବ । ପ୍ରଭାବ : ସିଆଇଏସଏଫରେ ଗ୍ରୁପର ଏହି ପଦବୀଗୁଡ଼ିକ ସୃଷ୍ଟି ହେବା ପରେ ବାହିନୀର ସୁପରଭାଇଜରୀ ଦକ୍ଷତା ଏବଂ କ୍ଷମତା ମଧ୍ୟ ବଢ଼ିବ । ଗ୍ରୁପ ଏ ପଦବୀର କ୍ୟାଡର ସମୀକ୍ଷାରେ ପ୍ରସ୍ତାବିତ ପଦବୀ ନିର୍ଦ୍ଧାରିତ ସମୟରେ ସୃଷ୍ଟି ହେବା ଦ୍ୱାରା ବାହିନୀର ଅନୁଧ୍ୟାନ ଏବଂ ପ୍ରଶାସନିକ କ୍ଷମତା ବୃଦ୍ଧି ପାଇବ । ସୂଚନାଯୋଗ୍ୟ ଯେ ସିଆଇଏସଏଫ ଅଧିନିୟମ 1968 ମାଧ୍ୟମରେ କେନ୍ଦ୍ର ଶିଳ୍ପ ସୁରକ୍ଷା ବାହିନୀ ଗଠନ କରାଯାଇଥିଲା । ଏହି ଅଧିନିୟମକୁ 1983ରେ ସଂଶୋଧନ କରାଯାଇ ବାହିନୀକୁ ଦେଶର ସଶସ୍ତ୍ର ବାହିନୀ ଭାବେ ଘୋଷଣା କରାଯାଇଥିଲା । ପରବର୍ତ୍ତୀ କାଳରେ 1989, 1999 ଏବଂ 2009ରେ ଏହି ଅଧିନିୟମରେ ସଂଶୋଧନ ଅଣାଯାଇଥିଲା । ଯାହାଦ୍ୱାରା ଡ୍ୟୁଟି ପରିସରକୁ ବ୍ୟାପକ କରାଯାଇଥିଲା । ଘରୋଇ କ୍ଷେତ୍ରର ପ୍ରତିଷ୍ଠାନଗୁଡ଼ିକର ସୁରକ୍ଷା ପ୍ରଦାନ କରିବା ଏବଂ କେନ୍ଦ୍ର ସରକାରଙ୍କ ଦ୍ୱାରା ଦିଆଯାଉଥିବା ଅନ୍ୟ ଦାୟିତ୍ୱ ନିର୍ବାହ କରିବା ଲାଗି ସିଆଇଏସଏଫକୁ ଦାୟିତ୍ୱ ଦିଆଯାଇଥିଲା ।
ଭାରତରତ୍ନ ଶ୍ରୀ ଅଟଳ ବିହାରୀ ବାଜପାୟୀଙ୍କ ସମ୍ମାନାର୍ଥେ ସ୍ମାରକୀ ମୁଦ୍ରା ଉନ୍ମୋଚନ କଲେ ପ୍ରଧାନମନ୍ତ୍ରୀ

ଭାରତ ରତ୍ନ ଶ୍ରୀ ଅଟଳ ବିହାରୀ ବାଜପାୟୀଙ୍କ ସମ୍ମାନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକ ସ୍ମାରକୀ ମୁଦ୍ରା ଉନ୍ମୋଚନ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ଶ୍ରୀ ବାଜପାୟୀ ଆମ ଗହଣରେ ଆଉ ନାହାନ୍ତି ଏକଥା ବିଶ୍ୱାସ କରିବା ପାଇଁ ଆମ ମନ ପ୍ରସ୍ତୁତ ନୁହେଁ । ସେ ଥିଲେ ଜଣେ ବଳିଷ୍ଠ ବ୍ୟକ୍ତିତ୍ୱ ଏବଂ ସମାଜର ସବୁ ବର୍ଗର ବ୍ୟକ୍ତି ତାଙ୍କୁ ଭଲ ପାଉଥିଲେ ଓ ସମ୍ମାନ କରୁଥିଲେ । ସେ କହିଲେ ଯେ ଅନେକ ଦଶନ୍ଧି ଧରି ବାଜପାୟୀଙ୍କ ସ୍ୱର ଥିଲା ଜନସାଧାରଣଙ୍କ ସ୍ୱର । ଜଣେ ବକ୍ତା ଭାବରେ ତାଙ୍କର କୌଣସି ଜବାବ ନଥିଲା । ଆମ ଦେଶ ଜନ୍ମ ଦେଇଥିବା ସର୍ବଶ୍ରେଷ୍ଠ ବାଗ୍ମୀଙ୍କ ମଧ୍ୟରେ ସେ ଅନ୍ୟତମ ଥିଲେ ବୋଲି ପ୍ରଧାନମନ୍ତ୍ରୀ ପ୍ରକାଶ କରିଥିଲେ । ଶ୍ରୀ ନରେନ୍ଦ୍ର ମୋଦୀ କହିଲେ ଯେ, ବାଜପାୟୀଙ୍କ ଅଧିକାଂଶ ସମୟ ବିରୋଧି ପକ୍ଷ ଭାବେ କଟିଥିଲା, ମାତ୍ର ସେ ସବୁବେଳେ ଜାତୀୟ ସ୍ୱାର୍ଥ କଥା ଉଠାଉଥିଲେ । ପ୍ରଧାନମନ୍ତ୍ରୀ କହିଲେ ଯେ ଶ୍ରୀ ବାଜପାୟୀ ସବୁବେଳେ ଗଣତନ୍ତ୍ରକୁ ସର୍ବୋଚ୍ଚ ମହତ୍ୱ ପ୍ରଦାନ କରୁଥିଲେ । ସେ ଦୃଢ଼ ବିଶ୍ୱାସ ପ୍ରକାଶ କରିଥିଲେ ଯେ ଶ୍ରୀ ବାଜପାୟୀ ସବୁବେଳେ ଆମ ସମସ୍ତଙ୍କ ପାଇଁ ପ୍ରେରଣାର ଉତ୍ସ ହୋଇ ରହିବେ ।
ବସ୍ତୁ ଓ ସେବା କର ନେଟୱାର୍କରେ ସରକାରଙ୍କ ମାଲିକାନା ବୃଦ୍ଧି ଏବଂ ଟ୍ରାଞ୍ଜିସନାଲ ପ୍ଲାନର ବର୍ତ୍ତମାନ ଢାଞ୍ଚାରେ ପରିବର୍ତ୍ତନକୁ କ୍ୟାବିନେଟ ଅନୁମୋଦନ

ବସ୍ତୁ ଓ ସେବା କର ନେଟୱାର୍କରେ ସରକାରଙ୍କ ମାଲିକାନାସ୍ୱତ୍ତ୍ଵ ବୃଦ୍ଧି ଏବଂ ଟ୍ରାଞ୍ଜିସନାଲ ପ୍ଲାନର ବର୍ତ୍ତମାନ ଢାଞ୍ଚାରେ ନିମ୍ନୋକ୍ତ ପରିବର୍ତ୍ତନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଜିଏସଟିଏନରେ ଅଣସରକାରୀ ସଂସ୍ଥା ନିକଟରେ ରହିଥିବା 51% ଇକ୍ୟୁଟିର କେନ୍ଦ୍ର ଏବଂ ରାଜ୍ୟ ସରକାରଙ୍କ ଦ୍ୱାରା ସମାନ ପରିମାଣରେ ଅଧିଗ୍ରହଣ । ଘରୋଇ କମ୍ପାନୀ ନିକଟରେ ରହିଥିବା ଇକ୍ୟୁଟିର ଅଧିଗ୍ରହଣ ପାଇଁ ପ୍ରକ୍ରିୟା ଆରମ୍ଭ କରିବା ଲାଗି ଜିଏସଟିଏନ ବୋର୍ଡକୁ ଅନୁମତି । ଜିଏସଟିଏନର ପୁନର୍ଗଠନ ଦ୍ୱାରା ସରକାରଙ୍କ ମାଲିକାନା 100%କୁ ବୃଦ୍ଧି ପାଇବ । ଏଥିରେ ଇକ୍ୟୁଟି ଅଂଶଧନ କେନ୍ଦ୍ର ନିକଟରେ 50% ଏବଂ ରାଜ୍ୟ ନିକଟରେ 50% ରହିବ । ଜିଏସଟିଏନ ବୋର୍ଡର ବର୍ତ୍ତମାନର ସ୍ଥିତିକୁ ପରିବର୍ତ୍ତନ କରାଯାଇ ଏଥିରେ କେନ୍ଦ୍ର ଏବଂ ରାଜ୍ୟରୁ ତିନି ଜଣ ନୂଆ ନିର୍ଦ୍ଦେଶକ ଏବଂ ଅନ୍ୟ ତିନି ଜଣ ସ୍ୱାଧୀନ ନିର୍ଦ୍ଦେଶକଙ୍କୁ ନିଯୁକ୍ତି ଦିଆଯିବ । ଏହି ସ୍ୱାଧୀନ ନିର୍ଦ୍ଦେଶକମାନଙ୍କୁ ନିର୍ଦ୍ଦେଶକ ମଣ୍ଡଳୀଙ୍କ ଦ୍ୱାରା ମନୋନୀତ କରାଯିବ । ଜଣେ ଅଧ୍ୟକ୍ଷ ଏବଂ ମୁଖ୍ୟ କାର୍ଯ୍ୟନିର୍ବାହୀଙ୍କୁ ମଧ୍ୟ ନିଯୁକ୍ତି ଦିଆଯିବ । ଏଥିସହିତ ସର୍ବମୋଟ ନିର୍ଦ୍ଦେଶକଙ୍କ ସଂଖ୍ୟା 11ରେ ପହଁଚିଯିବ ।
ପ୍ରଧାନମନ୍ତ୍ରୀ ସେପ୍ଟେମ୍ବର 30ରେ ଗସ୍ତ କରିବେ ଗୁଜରାଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର 30, 2018ରେ ଗୁଜରାଟ ଗସ୍ତରେ ଯିବେ । ପ୍ରଧାନମନ୍ତ୍ରୀ ଆନନ୍ଦଠାରେ ଖାଦ୍ୟ ପ୍ରକ୍ରିୟାକରଣ ସୁବିଧା ସମେତ ଅମୂଲର ଆଧୁନିକ ଚକଲେଟ ପ୍ଳାଣ୍ଟକୁ ଉଦଘାଟନ କରିବେ । ପ୍ରଧାନମନ୍ତ୍ରୀ ମଧ୍ୟ ଆନନ୍ଦ କୃଷି ବିଶ୍ୱବିଦ୍ୟାଳୟର ଖାଦ୍ୟ ପ୍ରକ୍ରିୟାକରଣରେ ଅଙ୍କୁରଣ ତଥା ଉତ୍କର୍ଷ କେନ୍ଦ୍ର ଏବଂ ମୁଝାକୁୱା ଗ୍ରାମରେ ଏକ ସୌର ସମବାୟ ସମିତିର ମଧ୍ୟ ଉଦଘାଟନ କରିବେ । ପ୍ରଧାନମନ୍ତ୍ରୀ ଆନନ୍ଦ ଏବଂ ଖତରାଜରେ ଅମୂଲ ଉତ୍ପାଦନ ସୁବିଧା କେନ୍ଦ୍ରର ସମ୍ପ୍ରସାରଣ ଲାଗି ଶିଳାନ୍ୟାସ କରିବେ । ସେ ଏଠାରେ ଉପସ୍ଥିତ ଜନସଭାରେ ଉଦବୋଧନ ଦେବେ । ଏହାପରେ ପ୍ରଧାନମନ୍ତ୍ରୀ ଅଞ୍ଜାର ଗସ୍ତ କରିବେ । ସେ ସେଠାରେ ମୁନ୍ଦ୍ରା ଏଲଏନଜି ଟର୍ମିନାଲ, ଅଞ୍ଜାର-ମୁନ୍ଦ୍ରା ପାଇପଲାଇନ ପ୍ରକଳ୍ପ ଏବଂ ପାଲନପୁର-ପାଲି-ବାଡ଼ମେର ପାଇପଲାଇନ ପ୍ରକଳ୍ପର ମଧ୍ୟ ଉଦଘାଟନ କରିବେ । ସେ ଏଠାରେ ଉପସ୍ଥିତ ଜନସଭାରେ ଉଦବୋଧନ ଦେବେ । ଏହାପରେ ପ୍ରଧାନମନ୍ତ୍ରୀ ରାଜକୋଟ ଯିବେ । ସେ ମହାତ୍ମା ଗାନ୍ଧୀ ସଂଗ୍ରହାଳୟର ଉଦଘାଟନ କରିବେ । ଏହି ସଂଗ୍ରହାଳୟର ନିର୍ମାଣ ରାଜକୋଟରେ ଅଲଫ୍ରେଡ ଉଚ୍ଚ ବିଦ୍ୟାଳୟରେ ନିର୍ମାଣ କରାଯାଇଛି । ଯାହାକି ମହାତ୍ମାଗାନ୍ଧୀଙ୍କ ସୃଜନାତ୍ମକ ବର୍ଷର ଏକ ଗୁରୁତ୍ୱପୂର୍ଣ୍ଣ ଅଂଶବିଶେଷ ଥିଲା । ଏହା ଗାନ୍ଧୀବାଦୀ ସଂସ୍କୃତି, ମୂଲ୍ୟବୋଧ ଏବଂ ଦର୍ଶନ ବିଷୟରେ ସଚେତନତା ସୃଷ୍ଟି କରିବ । ପ୍ରଧାନମନ୍ତ୍ରୀ 624 ଆବାସ ବିଶିଷ୍ଟ ଏକ ସର୍ବସାଧାରଣ ବାସଭବନ ପ୍ରକଳ୍ପକୁ ଫଳକ ଉନ୍ମୋଚନ ପୂର୍ବକ ଉଦଘାଟନ କରିବେ । ଏହି ଅବସରରେ ସେ 240 ହିତାଧିକାରୀ ପରିବାରର ଇ-ଗୃହ ପ୍ରବେଶ ସମାରୋହରେ ମଧ୍ୟ ଉପସ୍ଥିତ ରହିବେ । ନୂଆଦିଲ୍ଲୀ ଫେରିବା ପୂର୍ବରୁ ପ୍ରଧାନମନ୍ତ୍ରୀ ମହାତ୍ମା ଗାନ୍ଧୀ ସଂଗ୍ରହାଳୟକୁ ପରିଦର୍ଶନରେ ଯିବେ ।
ବିଶ୍ୱ ଶୌଚାଳୟ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ବିଶ୍ୱ ଶୌଚାଳୟ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ବାର୍ତ୍ତା ପ୍ରଦାନ କରିଛନ୍ତି । “ଆଜି ବିଶ୍ୱ ଶୌଚାଳୟ ଦିବସ । ଏହି ଅବସରରେ ଆମେ ଦେଶବ୍ୟାପୀ ସ୍ୱଚ୍ଛତା ଏବଂ ସଫାସୁତୁରା ପରିବେଶ ବୃଦ୍ଧି କରିବା ପାଇଁ ଆମର ସଂକଳ୍ପକୁ ଦୋହରାଉଛୁ । ଗତ 4 ବର୍ଷ ମଧ୍ୟରେ ଯେଉଁପରି ଭାବେ ଦ୍ରୂତଗତିରେ ଭାରତରେ ସ୍ୱଚ୍ଛ ପରିବେଶ ବୃଦ୍ଧି ପାଇଛି, ତାହାକୁ ନେଇ ଆମେ ଗର୍ବିତ । ନିର୍ମଳ ଏବଂ ଉତ୍ତମ ପରିବେଶ ସୁନିଶ୍ଚିତ କରିବା ନିମନ୍ତେ ସ୍ୱଚ୍ଛ ଭାରତ ଅଭିଯାନ ହେଉଛି ଏକ ଜନଆନ୍ଦୋଳନ । 130 କୋଟି ଭାରତୀୟ ବିଶେଷ କରି ମହିଳା ଏବଂ ଯୁବବର୍ଗ ଏହି ଆନ୍ଦୋଳନର ନେତୃତ୍ୱ ନେଇଛନ୍ତି । ସ୍ୱଚ୍ଛ ଭାରତ ସ୍ୱପ୍ନ ପୂରଣ କରିବା ପାଇଁ ଯେଉଁମାନେ କାର୍ଯ୍ୟ କରୁଛନ୍ତି ସେମାନଙ୍କୁ ମୁଁ ହାର୍ଦ୍ଦିକ ଅଭିନନ୍ଦନ ଜଣାଉଛି ।”
ଇରାନ ଓ ଇରାକରେ ଭୂକମ୍ପ ମୃତ୍ୟୁ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ଇରାନ ଏବଂ ଇରାକର ଭୂମିକମ୍ପ ପ୍ରଭାବିତ କେତେକ ଅଂଚଳରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଇରାନ ଓ ଇରାକର ଭୂମିକମ୍ପ ପ୍ରଭାବିତ ଅଂଚଳରେ ନିଜର ନିକଟ ସମ୍ପର୍କୀୟମାନଙ୍କୁ ହରାଇଥିବା ବ୍ୟକ୍ତିମାନଙ୍କ ପ୍ରତି ମୁଁ ମୋର ସହାନୁଭୂତି ପ୍ରକାଶ କରୁଛି । ଆହତ ବ୍ୟକ୍ତିମାନେ ଶୀଘ୍ର ସୁସ୍ଥ ହେବା ପାଇଁ ମୁଁ ଭଗବାନଙ୍କ ନିକଟରେ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନିରନ୍ତର ବିକାଶ ଲକ୍ଷ୍ୟ ଉପରେ ଜାତୀୟ ଅନୁଧ୍ୟାନ ରୂପରେଖକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସମ୍ବନ୍ଧିତ ଲକ୍ଷ୍ୟଗୁଡ଼ିକ ସହିତ ନିରନ୍ତର ବିକାଶ ଲକ୍ଷ୍ୟ (ଏସଡିଜି)ର ଅନୁଧ୍ୟାନ ଲାଗି ଜାତୀୟ ସଂକେତକ ଢାଂଚା (ଏନଆଇଏଫ)ର ସମୟ ବ୍ୟବଧାନରେ ସମୀକ୍ଷା ଏବଂ ସେଥିରେ ସୁଧାର ଲାଗି ଏକ ଉଚ୍ଚସ୍ତରୀୟ ଷ୍ଟିଅରିଂ କମିଟି ଗଠନ କରିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଉଚ୍ଚସ୍ତରୀୟ ସମିତିର ଅଧ୍ୟକ୍ଷତା କରିବେ ଭାରତର ମୁଖ୍ୟ ପରିସଂଖ୍ୟାବିତ୍ତ ଏବଂ ପରିସଂଖ୍ୟାନ ଓ କାର୍ଯ୍ୟକ୍ରମ ରୂପାୟନ ମନ୍ତ୍ରଣାଳୟ (ଏମଓଏସପିଆଇ)ର ସଚିବ । ସମିତିରେ ତଥ୍ୟର ସ୍ରୋତ ମନ୍ତ୍ରଣାଳୟ ଏବଂ ନୀତି ଆୟୋଗର ସଚିବ ସଦସ୍ୟଙ୍କ ରୂପରେ ରହିବେ । ଏହାବ୍ୟତୀତ ଅନ୍ୟ ସମ୍ବନ୍ଧିତ ମନ୍ତ୍ରଣାଳୟର ସଚିବ ବିଶେଷ ଆମନ୍ତ୍ରିତ ସଦସ୍ୟ ଭାବେ ରହିବେ । ଏହାର କାର୍ଯ୍ୟ ହେବ – ସମୟ ସମୟରେ ସଂକେତକଗୁଡ଼ିକରେ ସୁଧାର ସହିତ ଜାତୀୟ ସଂକେତକ ଢାଂଚାର ସମୀକ୍ଷା କରିବା । ଲକ୍ଷ୍ୟ: ବିକାଶ ସମ୍ବନ୍ଧୀୟ ଆହ୍ୱାନର ସମ୍ମୁଖୀନ ହେବା ଲାଗି ବର୍ତ୍ତମାନ ଜାତୀୟ, କାର୍ଯ୍ୟକ୍ରମ ଏବଂ ରଣନୀତି କାର୍ଯ୍ୟ ଯୋଜନାରେ ମୁଖ୍ୟ ନିରନ୍ତର ବିକାଶ ଲକ୍ଷ୍ୟର ଉପାୟ ବାହାର କରିବା ଏନଆଇଏଫର ପରିସଂଖ୍ୟାନ ସଂକେତକ ଜାତୀୟ ଏବଂ ରାଜ୍ୟ ସ୍ତରରେ ଏସଡିଜି ଅନୁଧ୍ୟାନର ମୂଳଦୁଆ ହେବେ ଏବଂ ବିଭିନ୍ନ ଏସଡିଜି ଅନ୍ତର୍ଗତ ଲକ୍ଷ୍ୟକୁ ହାସଲ କରିବାର ନୀତି ଓ ପରିଣାମକୁ ବୈଜ୍ଞାନିକ ପଦ୍ଧତିରେ ମୂଲ୍ୟାଙ୍କନ କରିବେ । ପରିସଂଖ୍ୟାନ ସଂକେତକର ଆଧାରରେ ଏମଓଏସପିଆଇ ଏସଡିଜିର କାର୍ଯ୍ୟାନ୍ୱୟନ ଉପରେ ଜାତୀୟ ରିପୋର୍ଟ ଆଣିବ । ଏହି ରିପୋର୍ଟ ପ୍ରଗତିର ଆକଳନକୁ ସରଳ କରିବା, ଆହ୍ୱାନ ଚିହ୍ନଟ କରିବା ଏବଂ ଜାତୀୟ ସ୍ତରରେ ଆଗକୁ କାର୍ଯ୍ୟ କରିବା ଲାଗି ସୁପାରିସ କରିବ । ତଥ୍ୟ ଉତ୍ସ ମନ୍ତ୍ରଣାଳୟ/ବିଭାଗ ଆବଶ୍ୟକ ଅନ୍ତରାଳରେ ଏହି ସଂକେତକଗୁଡ଼ିକ ବିଷୟରେ ଏବଂ ଏସଡିଜିର ଜାତୀୟ ଓ ଉପଜାତୀୟ ପ୍ରତିବେଦନ ଲାଗି ଏମଓଏସପିଆଇକୁ ନିୟମିତ ଏବଂ ଭିନ୍ନ ଭିନ୍ନ ସୂଚନା ପ୍ରଦାନ କରିବ । ନିକଟରୁ ଏବଂ ପ୍ରଭାବୀ ଅନୁଧ୍ୟାନ ଲାଗି ଅତ୍ୟାଧୁନିକ ଆଇଟି ଉପକରଣକୁ ବ୍ୟବହାର କରାଯିବ । ପ୍ରମୁଖ ପ୍ରଭାବ : ଏସଡିଜି ବିକାଶର ଆର୍ଥିକ, ସାମାଜିକ ଏବଂ ପରିବେଶ ସମ୍ବନ୍ଧୀୟ ଦିଗକୁ ସମାହିତ କରାଯାଇଛି । ଏହାର ଉଦ୍ଦେଶ୍ୟ ସମସ୍ତଙ୍କ ସହିତ ସମସ୍ତଙ୍କ ବିକାଶର ମୂଳ ଭାବନା ସହିତ ପରିବର୍ତ୍ତିତ ବିଶ୍ୱରେ ଦାରିଦ୍ର୍ୟ ଦୂରୀକରଣ ଓ ସମୃଦ୍ଧିକୁ ପ୍ରୋତ୍ସାହନ ଦେବା । 17ଟି ଲକ୍ଷ୍ୟ ଏବଂ 169ଟି ଉଦ୍ଦେଶ୍ୟ ସହିତ ଏସଡିଜି ନିରନ୍ତର, ସାମଗ୍ରୀକ ଏବଂ ସମାନ ଆର୍ଥିକ ବିକାଶକୁ ପ୍ରୋତ୍ସାହନ, ସମସ୍ତଙ୍କ ପାଇଁ ଅଧିକ ସୁଯୋଗ ସୃଷ୍ଟି କରିବା, ଅସମାନତା କମ କରିବା, ଜୀବନଯାପନ କରିବାର ମୌଳିକ ସ୍ଥିତିରେ ସୁଧାର, ସମାନା ସାମାଜିକ ବିକାଶକୁ ପ୍ରୋତ୍ସାହନ ଏବଂ ସମାବେଶନ, ପ୍ରାକୃତିକ ସମ୍ବଳ ଏବଂ ପରିବେଶ ପ୍ରଣାଳୀର ସମନ୍ୱିତ ଏବଂ ନିରନ୍ତର ପରିଚାଳନାକୁ ପ୍ରୋତ୍ସାହନ ଦେବାକୁ ଚାହୁଁଛି । ଏନଆଇଏଫ ଜାତୀୟ ସ୍ତରରେ ଏସଡିଜିର ପ୍ରକୃତି ବିଷୟରେ ଫଳାଫଳ ଆଧାରିତ ଅନୁଧ୍ୟାନ ଏବଂ ସୂଚନା ଦେବାରେ ସହାୟତା କରିବ । ଜାତୀୟ ସଂକେତକ ଢାଂଚାର କାର୍ଯ୍ୟାନ୍ୱୟନରେ କୌଣସି ପ୍ରତ୍ୟକ୍ଷ ଆର୍ଥିକ ପ୍ରଭାବ ପଡ଼ିବ ନାହିଁ । ତଥାପି ସମୃକ୍ତ ମନ୍ତ୍ରଣାଳୟଗୁଡ଼ିକୁ ଏସଡିଜି ସଂକେତକଗୁଡ଼ିକର ଅନୁଧ୍ୟାନକୁ ସରଳ କରିବା ଲାଗି ସେଗୁଡ଼ିକ ପରିସଂଖ୍ୟାନ ପ୍ରଣାଳୀକୁ ପୁଣି ସଂଗଠିତ ଏବଂ ସୁଦୃଢ଼ କରିବାକୁ ହେବ । ଆଶା କରାଯାଉଛି ଯେ ଏସଡିଜି ଲୋକାମାନଙ୍କ ଜୀବନରେ ପରିବର୍ତ୍ତନ ଆଣିବ ଏବଂ ଏସଡିଜିର କାର୍ଯ୍ୟାନ୍ୱୟନ ପ୍ରଗତିର ଅନୁଧ୍ୟାନ ଦ୍ୱାରା ସାରା ଦେଶ ଲାଭାନ୍ୱିତ ହେବ ।
ମିଆଁମାର ରାଷ୍ଟ୍ର ପରାମର୍ଶଦାତା ଦ ଅଂ ସାନ ସୁ କୀ’ଙ୍କୁ ପ୍ରଧାନମନ୍ତ୍ରୀଙ୍କ ଉପହାର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମିଆଁମାରର ରାଷ୍ଟ୍ର ପରାମର୍ଶଦାତା ଦ ଅଂ ସାନ ସୁ କୀ’ଙ୍କୁ ସାକ୍ଷାତ କାଳରେ ଏକ ସ୍ଵତନ୍ତ୍ର ଉପହାର ଦେଇଛନ୍ତି । ଏହି ଉପହାରଟି ହେଉଛି – ମେ 1986ରେ ସିମଳାସ୍ଥିତ ଇଣ୍ଡିଆନ ଇନଷ୍ଟିଟ୍ୟୁଟ ଅଫ ଏଡଭାନ୍ସଡ ଷ୍ଟଡିଜରେ ଫେଲୋସିପ ପାଇଁ ସୁ କୀ ଦାଖଲ କରିଥିବା ମୌଳିକ ଗବେଷଣା ପ୍ରସ୍ତାବର ସ୍ଵତନ୍ତ୍ର ପ୍ରତିଲିପି । ଏହାର ଶିରୋନାମା ରହିଛି “ଦି ଗ୍ରୋଥ ଏଣ୍ଡ ଡିଭଲାପମେଣ୍ଟ ଅଫ ବର୍ମୀଜ ଏଣ୍ଡ ଇଣ୍ଡିଆନ ଇଣ୍ଟେଲେକଚୁଏଲ ଟ୍ରେଡିସନ୍ସ ଅଣ୍ଡର କଲୋନୀଆଲିଜମ : ଏ କମ୍ପେରେଟିଭ ଷ୍ଟଡି” ।
ପ୍ରଗତି ମଇଦାନରେ ଘରୋଇ କ୍ଷେତ୍ର ସହ ତୃତୀୟ ପକ୍ଷଙ୍କ ଦ୍ୱାରା ହୋଟେଲ ନିର୍ମାଣ, ପରିଚାଳନା ଲାଗି 3.7 ଏକର ଜମିର ବ୍ୟବସାୟକରଣ, ଏଲ ଏଣ୍ଡ ଡିଓ ଦ୍ୱାରା ଲାଗୁ ଶୁଳ୍କ ଛାଡ଼, ରେଳ ମନ୍ତ୍ରଣାଳୟର ବର୍ଦ୍ଧିତ ଭୂ-ଶୁଳ୍କ ଛାଡ଼ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ପ୍ରଗତି ମଇଦାନରେ ଭାରତ ବାଣିଜ୍ୟ ପ୍ରୋତ୍ସାହନ ସଂଗଠନ(ଆଇଟିପିଓ) ଦ୍ୱାରା 3.7 ଏକର ଜମିର ବ୍ୟବସାୟକରଣକୁ ମଞ୍ଜୁରି ପ୍ରଦାନ କରାଯାଇଛି । ଏହି କାର୍ଯ୍ୟ ପାରଦର୍ଶୀ ପ୍ରତିଦ୍ୱନ୍ଦ୍ୱିତାମୂଳକ ନିଲାମୀ ପ୍ରକ୍ରିୟାରେ ଘରୋଇ କ୍ଷେତ୍ର ସହିତ ତୃତୀୟ ପକ୍ଷଙ୍କ ଦ୍ୱାରା ହୋଟେଲ ନିର୍ମାଣ ଏବଂ ପରିଚାଳନା ଲାଗି 99 ବର୍ଷିଆ ପଟ୍ଟା ଲିଜ ଆଧାରରେ ହେବ । ଏହି ପଦକ୍ଷେପ ପ୍ରଗତି ମଇଦାନର ବିକାଶ ପ୍ରକଳ୍ପ ପର୍ଯ୍ୟାୟ-1ର ଅଂଶବିଶେଷ, ଅର୍ଥାତ ସମନ୍ୱିତ ପ୍ରେକ୍ଷାଳୟ ସହିତ ସମ୍ମିଳନୀ କେନ୍ଦ୍ର (ଆଇଇସିସି)ର ଅଂଶବିଶେଷ ଅଟେ । 2254 କୋଟି ଟଙ୍କାର ଆନୁମାନିକ ବ୍ୟୟ ସହିତ ଜାନୁଆରୀ, 2017ରେ ଆର୍ଥିକ ବ୍ୟାପାର ସଂକ୍ରାନ୍ତ କ୍ୟାବିନେଟ କମିଟି ଏହାକୁ ମଞ୍ଜୁର କରିଥିଲେ । ଆଇଇସିସି ପ୍ରକଳ୍ପ ଅନ୍ତର୍ଗତ 7 ହଜାର ଲୋକଙ୍କ ବସିବା ବ୍ୟବସ୍ଥା, 1 ଲକ୍ଷ ବର୍ଗ ମିଟରର ପ୍ରଦର୍ଶନୀ କ୍ଷେତ୍ର ଏବଂ 4,800 ମୋଟରବାହନର ରହିବା ଭଳି ପାର୍କିଂ ସୁବିଧା ସହିତ ବିଶ୍ୱସ୍ତରୀୟ ଅତ୍ୟାଧୁନିକ ସମନ୍ୱିତ ପ୍ରେକ୍ଷାଳୟ ଓ ସମ୍ମିଳନୀ କେନ୍ଦ୍ର ନିର୍ମାଣ କରିବାର ପ୍ରସ୍ତାବ ରହିଛି । ପ୍ରଗତି ମଇଦାନର ଆଖାପାଖ କ୍ଷେତ୍ରରେ ଯାତାୟାତ ଭିଡ଼ ଦୂର କରିବା ଲାଗି ପଦକ୍ଷେପ ଦ୍ୱାରା ଭିଡ଼ ହ୍ରାସ ପାଇବ । ଆଇଇସିସି ପ୍ରକଳ୍ପକୁ ଅର୍ଥ ଯୋଗାଣର ଏକ ଉପାୟ ରୂପରେ ଭୂମିର ବ୍ୟବସାୟକରଣ ମାଧ୍ୟମରେ ଆଦାୟ କରାଯାଇଥିବା ପାଣ୍ଠିର ଉପଯୋଗ କରାଯିବ । ଆଇଇସିସି ପ୍ରକଳ୍ପ ବ୍ୟବସାୟିକ ପ୍ରୋତ୍ସାହନ ଲାଗି ଶିଖରସ୍ତରୀୟ ବୈଠକ ତଥା ପ୍ରଦର୍ଶନୀ/କାର୍ଯ୍ୟକ୍ରମ ଆୟୋଜନ କରିବା ଲାଗି କେନ୍ଦ୍ର ସରକାର ଏବଂ ରାଜ୍ୟ ସରକାରଙ୍କ ପାଇଁ ଆବଶ୍ୟକ ଅଟେ । ଆଇଇସିସି ପ୍ରକଳ୍ପ ଏବଂ ଯାତାୟାତ ଭିଡ଼ ଦୂର କରିବା କାର୍ଯ୍ୟ ଦ୍ରୁତ ଗତିରେ ଜାରି ରହିଛି । ଆଇଟିପିଓ ପକ୍ଷରୁ କୁହାଯାଇଛି ଯେ ସମ୍ପୂର୍ଣ୍ଣ ପ୍ରକଳ୍ପ ସେପ୍ଟେମ୍ବର, 2019 ସୁଦ୍ଧା ସମ୍ପୂର୍ଣ୍ଣ ହେବ ବୋଲି ଆଶା କରାଯାଉଛି । ଆଇଇସିସି ପ୍ରକଳ୍ପ ଦ୍ୱାରା ଭାରତୀୟ ବାଣିଜ୍ୟକୁ ଲାଭ ହେବ ଏବଂ ଭାରତର ବିଦେଶରେ ବ୍ୟବସାୟ ବଢ଼ିବାରେ ସହାୟତା ମିଳିପାରିବ ।
ଭୋପାଳ ମେମୋରିଆଲ ଏଣ୍ଡ ରିସର୍ଚ୍ଚ ସେଂଟରର ଜେନେରାଲ ଡ୍ୟୁଟି ମେଡ଼ିକାଲ ଅଫିସର, ସ୍ପେଶାଲ ଗ୍ରେଡ ଡକ୍ଟର, ମେଡ଼ିକାଲ ଅଧ୍ୟାପକଙ୍କ ଅବସର ବୟସ ବୃଦ୍ଧି ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଭୋପାଳ ମେମୋରିଆଲ ହସପିଟାଲ ଏଣ୍ଡ ରିସର୍ଚ୍ଚ ସେଂଟର, ଭୋପାଳର ଜେନେରାଲ ଡ୍ୟୁଟି ମେଡ଼ିକାଲ ଅଫିସର, ସ୍ପେଶାଲ ଗ୍ରେଡ ଡାକ୍ତର ଏବଂ ମେଡ଼ିକାଲ ଅଧ୍ୟାପକମାନଙ୍କ ଅବସର ବୟସକୁ କେନ୍ଦ୍ରୀୟ ସ୍ୱାସ୍ଥ୍ୟସେବାର ଡାକ୍ତର ଏବଂ କେନ୍ଦ୍ର ସରକାରଙ୍କ ଅନ୍ୟ ଡାକ୍ତରଖାନା / ସଂସ୍ଥାନରେ କାର୍ଯ୍ୟ କରୁଥିବା ଡାକ୍ତରମାନଙ୍କ ଭଳି ବୃଦ୍ଧି କରାଯିବ । ଏ ସଂକ୍ରାନ୍ତରେ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟର ସ୍ୱାସ୍ଥ୍ୟ ଗବେଷଣା ବିଭାଗ ଦେଇଥିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଶିକ୍ଷକ, ଅଣଶିକ୍ଷକ ଏବଂ କେନ୍ଦ୍ର ସ୍ୱାସ୍ଥ୍ୟ ସେବାର ସରକାରୀ ସ୍ୱାସ୍ଥ୍ୟ ସବକ୍ୟାଡର ସହିତ ଜେନେରାଲ ଡ୍ୟୁଟି ମେଡ଼ିକାଲ ଅଫିସର ଏବଂ ବିଶେଷଜ୍ଞମାନଙ୍କ ଅବସର ବୟସକୁ ଜାନୁଆରୀ 2018ରେ ଜାରି ଅଧିସୂଚନା ଅନୁରୂପ ବୟସ ବଢ଼ାଇ 65 ବର୍ଷ କରିଦିଆଯାଇଛି । ସରକାରଙ୍କ ଏହି ନିଷ୍ପତ୍ତି ଦ୍ୱାରା ବିଏମଏଚଆରସିରେ ମେଡିକାଲ ଅଧ୍ୟାପକ ଏବଂ ବିଶେଷଜ୍ଞ ଡାକ୍ତରମାନଙ୍କ ଅଭାବକୁ ଦୂର କରିବାରେ ସହାୟତା ମିଳିବ । ଏଥିସହିତ ଏଥିରେ ଭୋପାଳ ଗ୍ୟାସ ଦୁର୍ଘଟଣାରେ ପୀଡ଼ିତ ଏବଂ ସେମାନଙ୍କ ପରିବାରର ସଦସ୍ୟମାନଙ୍କ ପାଇଁ ଉତ୍ତମ ଚିକିତ୍ସା ସେବା ଉପଲବ୍ଧ ହୋଇପାରିବ ।
ନିର୍ବାଚନ ପରିଚାଳନା ଏବଂ ପ୍ରଶାସନ କ୍ଷେତ୍ରରେ ସହଯୋଗ ଲାଗି ଭାରତ-ସୁରୀନାମ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନିର୍ବାଚନ ପରିଚାଳନା ଏବଂ ପ୍ରଶାସନ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ସୁରୀନାମ ମଧ୍ୟରେ ସ୍ୱାକ୍ଷରିତ ବୁଝାମଣାକୁ ମଞ୍ଜୁର କରିଛନ୍ତି । ଏହି ଏମଓୟୁ ଅଧୀନରେ ଉଭୟ ଦେଶ ମଧ୍ୟରେ ନିର୍ବାଚନ ପ୍ରକ୍ରିୟାର ସଂଗଠନାତ୍ମକ ଏବଂ ବୈଷୟିକ ବିକାଶ କ୍ଷେତ୍ରରେ ଆପୋସ ସୂଚନାର ଆଦାନପ୍ରଦାନ, ସଂସ୍ଥାଗୁଡ଼ିକୁ ସଶକ୍ତ କରିବା, କ୍ଷମତା ବିକାଶ ଏବଂ ପ୍ରଶିକ୍ଷଣ ଲାଗି ଜ୍ଞାନ ଏବଂ ଅନୁଭବ ବାଂଟିବା ଏବଂ ନିୟମିତ ବିଚାର-ବିମର୍ଷ ପ୍ରକ୍ରିୟାକୁ ଜାରି ରଖିବାର ବ୍ୟବସ୍ଥା ରହିଛି । ଏହି ବୁଝାମଣା ଦ୍ୱାରା ଉଭୟ ଦେଶ ମଧ୍ୟରେ ବୈଷୟିକ ସହଯୋଗ ବୃଦ୍ଧି ପାଇବ ଏବଂ ସୁରୀନାମକୁ ନିର୍ବାଚନ ପରିଚାଳନା ଏବଂ ପ୍ରଶାସନ କ୍ଷେତ୍ରରେ ସହଯୋଗ କରିବା ସମ୍ଭବ ହୋଇପାରିବ । ଏହଦ୍ୱାରା ଦ୍ୱିପାକ୍ଷିକ ସମ୍ପର୍କକୁ ମଧ୍ୟ ପ୍ରୋତ୍ସାହନ ଦିଆଯାଇପାରିବ ।
ପ୍ରଧାନମନ୍ତ୍ରୀ ଦ୍ଵାରକାଠାରେ ସେପ୍ଟେମ୍ବର 20ରେ ଭାରତ ଆନ୍ତର୍ଜାତିକ ସମ୍ମିଳନୀ ଓ ଏକ୍ସପୋ କେନ୍ଦ୍ରର କରିବେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର 20, 2018ରେ ନୂଆଦିଲ୍ଲୀର ଦ୍ଵାରକାଠାରେ ଭାରତ ଆନ୍ତର୍ଜାତିକ ସମ୍ମିଳନୀ ଓ ଏକ୍ସପୋ କେନ୍ଦ୍ରର ଉଦ୍ଘାଟନ କରିବେ । ଏହି ଅବସରରେ ପ୍ରଧାନମନ୍ତ୍ରୀ ସେଠାରେ ଉପସ୍ଥିତ ପ୍ରତିନିଧିମାନଙ୍କୁ ଉଦ୍ବୋଧନ ଦେବେ । ଦ୍ଵାରକାର ସେକ୍ଟର 25ରେ ପ୍ରତିଷ୍ଠିତ ଏହି ବିଶ୍ୱସ୍ତରୀୟ ଅତ୍ୟାଧୁନିକ ପ୍ରଦର୍ଶନୀ ତଥା ସମ୍ମିଳନୀ କକ୍ଷରେ ସବୁ ଆର୍ଥିକ ଠାରୁ ଆରମ୍ଭ କରି ଆତିଥ୍ୟ ଏବଂ ଖୁଚୁରା ସେବା ପର୍ଯ୍ୟନ୍ତ ସବୁପ୍ରକାର ସେବା ବ୍ୟବସ୍ଥା ରହିବ । ଏହି ପ୍ରକଳ୍ପ ସଂପୂର୍ଣ୍ଣ ହେବାକୁ ମୋଟ 25,700 କୋଟି ଟଙ୍କା ବ୍ୟୟ କରାଯିବାର ଆକଳନ କରାଯାଇଛି । ଭାରତ ଆନ୍ତର୍ଜାତିକ ସମ୍ମିଳନୀ ଓ ପ୍ରଦର୍ଶନୀ କେନ୍ଦ୍ର ଲିମିଟେଡ଼ ଦ୍ଵାରା ଏହି ପ୍ରକଳ୍ପ କାର୍ଯ୍ୟକାରୀ କରାଯାଉଛି । ଏହା 100 ପ୍ରତିଶତ ସରକାରଙ୍କ ଅଧୀନରେ ଥିବା କମ୍ପାନୀ ଏବଂ ବାଣିଜ୍ୟ ଓ ଶିଳ୍ପ ମନ୍ତ୍ରଣାଳୟ ଅଧୀନରେ ଥିବା ଶିଳ୍ପ ନୀତି ଓ ପ୍ରୋତ୍ସାହନ ବିଭାଗ ଦ୍ଵାରା ଏହା ପରିଚାଳିତ ।
ଜିଏସଟି ଅଧୀନରେ ମୁନାଫା ବିରୋଧୀ ରାଷ୍ଟ୍ରୀୟ ପ୍ରାଧିକରଣ ସ୍ଥାପନକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଜିଏସଟି ଅଧୀନରେ ଜାତୀୟ ମୁନାଫା ବିରୋଧୀ ରାଷ୍ଟ୍ରୀୟ ପ୍ରାଧିକରଣ (ଏନ୍ଏଏ)ର ଅଧ୍ୟକ୍ଷ ଓ ବୈଷୟିକ ସଦସ୍ୟ ପଦବୀ ସୃଷ୍ଟି ପ୍ରସ୍ତାବକୁ ମଞ୍ଜୁରି ମିଳିଛି । ଗତକାଲି(15.11.2017) ସାଧାରଣ ଲୋକଙ୍କ ଦ୍ୱାରା ଉପଯୋଗ ବହୁ ସଂଖ୍ୟକ ନିତ୍ୟ ବ୍ୟବହାର୍ଯ୍ୟ ସାମଗ୍ରୀ ଉପରେ ଜିଏସଟି ଦର ହ୍ରାସର ଠିକ୍ ପରେ ଏହି ପଦବୀ ସୃଷ୍ଟି ପାଇଁ କ୍ୟାବିନେଟ ଅନୁମତି ଦେଇଛନ୍ତି । ଏହି ମଞ୍ଜୁରି ଦ୍ୱାରା ଉକ୍ତ ଶୀର୍ଷ ପ୍ରାଧିକରଣର ତତ୍କାଳ ସ୍ଥାପନ ଲାଗି ମାର୍ଗ ପ୍ରଶସ୍ତ ହେବ । ବସ୍ତୁ ଓ ସେବା ଉପରେ ଜିଏସଟି ଦରରେ ହ୍ରାସର ଲାଭ ଶେଷ ଖାଉଟି ପର୍ଯ୍ୟନ୍ତ ମୂଲ୍ୟ ହ୍ରାସ ମାଧ୍ୟମରେ ଯେପରି ଉପଲବ୍ଧ ହୋଇପାରିବ ତାହା ସୁନିଶ୍ଚିତ କରିବା ହେଉଛି ଏହି ପ୍ରାଧିକରଣ ଗଠନର ମୂଳ ଉଦ୍ଦେଶ୍ୟ । ଭାରତ ସରକାରଙ୍କ ସଚିବସ୍ତରୀୟ ଜଣେ ବରିଷ୍ଠ ଅଧିକାରୀ ଓ କେନ୍ଦ୍ର ଅବା ରାଜ୍ୟରୁ 4ଜଣ ବୈଷୟିକ ସଦସ୍ୟ ଏହି ମୁନାଫା ବିରୋଧୀ ରାଷ୍ଟ୍ରୀୟ ପ୍ରାଧିକରଣରେ ସଦସ୍ୟ ରହିବେ । ଏହି ପ୍ରାଧିକରଣ ସ୍ଥାପନ ମାଧ୍ୟମରେ, ଜିଏସଟି ଦର ହ୍ରାସ ଓ ଜିଏସଟି କାର୍ଯ୍ୟକାରିତାର ଲାଭ ଖାଉଟିଙ୍କ ନିକଟରେ ପହଂଚାଇବା ପାଇଁ ସମସ୍ତ ପ୍ରକାରର ପଦକ୍ଷେପ ନେବା ନିମନ୍ତେ ସରକାର ପୂର୍ଣ୍ଣତଃ ପ୍ରତିଶ୍ରୁତିବଦ୍ଧ । ସୂଚନାଯୋଗ୍ୟ ଯେ 2017 ନଭେମ୍ବର 14ତାରିଖ ମଧ୍ୟରାତ୍ରୀରୁ 178ଟି ସାମଗ୍ରୀ ଉପରେ ଜିଏସଟି ଦରକୁ 28 ପ୍ରତିଶତରୁ 18 ପ୍ରତିଶତକୁ ହ୍ରାସ କରିଦିଆଯାଇଛି । ଏବେ କେବଳ ଏଭଳି 50ଟି ସାମଗ୍ରୀ ରହିଛି ଯାହା ଉପରେ 28 ପ୍ରତିଶତ ଜିଏସଟି ଲାଗିବ । ସେହିଭଳି ଅନେକ ସାମଗ୍ରୀରେ ମଧ୍ୟ ଜିଏସଟି ଦରରେ 18ରୁ 12 ପ୍ରତିଶତକୁ ହ୍ରାସ ହୋଇଛି । ଏପରିକି କିଛି ସାମଗ୍ରକୁ 5ପ୍ରତିଶତରୁ ହଟାଇ ଜିଏସଟି ପରିସରରୁ ସମ୍ପୂର୍ଣ୍ଣ ମୁକ୍ତ କରିଦିଆଯାଇଛି । ଜିଏସଟି ଆଇନରେ ଦର୍ଶାଯାଇଥିବା ମୁନାଫା ନିରୋଧୀ ଉପାୟ ଏହା ସୁନିଶ୍ଚିତ କରିବା ପାଇଁ ସଂସ୍ଥାଗତ ଢାଂଚାର ବ୍ୟବସ୍ଥା କରାଯାଉଛି । ଯାହାଫଳରେ ସାମଗ୍ରୀ ଓ ସେବାର ଯୋଗାଣ ଉପରେ ଇନ୍ପୁଟ ଟିକସ କ୍ରେଡିଟ୍ ଓ ଜିଏସଟି ହ୍ରାସ ହୋଇଥିବା ଦରର ସମ୍ପୂର୍ଣ୍ଣ ଲାଭ ଖାଉଟିଙ୍କ ପାଖରେ ପହଂଚିବ । ଏହି ସଂସ୍ଥାଗତ ଢାଂଚାରେ ଏନ୍ଏଏ, ଏକ ସ୍ଥାୟୀ ସମିତି, ପ୍ରତ୍ୟେକ ରାଜ୍ୟରେ ସ୍କ୍ରିନିଂ କମିଟି ଓ କେନ୍ଦ୍ରୀୟ ଉତ୍ପାଦ ଓ ସୀମା ଶୁଳ୍କ ବୋର୍ଡ(ସିବିଇସି)ରେ ସେଫ୍ ଗାର୍ଡସ୍ ମହାନିର୍ଦ୍ଦେଶାଳୟ ସାମିଲ ଅଛି । ବସ୍ତୁ ଅବା ସେବା କ୍ରୟ ଉପରେ ସେମାନଙ୍କୁ ଜିଏସଟି ଦରର ହ୍ରାସର ଲାଭ ମିଳୁନି ବୋଲି ଯେଉଁ ଖାଉଟି ଅନୁଭବ କରିବେ ସେମାନେ ନିଜର ସମ୍ବନ୍ଧିତ ରାଜ୍ୟରେ ଥିବା ସ୍କ୍ରିନିଂ କମିଟି ପାଖରେ ଏଥିପାଇଁ ଆବେଦନ କରିପାରିବେ । ଅବଶ୍ୟ ମୁନାଫାଖୋର ସ୍ଥିତି ସର୍ବଭାରତୀୟ ସ୍ତରରେ ପ୍ରଭାବ ପକାଉଥିବା ସାମଗ୍ରୀ ସମ୍ବନ୍ଧିତ ଆବେଦନକୁ ସିଧାସଳଖ ସ୍ଥାୟୀ ସମିତି ନିକଟକୁ ପଠାଯାଇପାରିବ । ଯଦି ବେଆଇନ ଲାଭର ଫାଇଦା ଉପଭୋକ୍ତାଙ୍କୁ ନମିଳିପାରୁଛି ତା’ହେଲେ ତାହା ଖାଉଟି କଲ୍ୟାଣ ପାଣ୍ଠିରେ ଜମା ରଖିବା ପାଇଁ ନିର୍ଦ୍ଦେଶ ଦିଆଯାଇପାରିବ । ଅତି ଜରୁରୀ କ୍ଷେତ୍ରରେ ତ୍ରୁଟି କରିଥିବା ବ୍ୟବସାୟିକ ପ୍ରତିଷ୍ଠାନ ଉପରେ ଏନ୍ଏଏ ଜୋରିମାନା ଲାଗୁ କରିପାରିବେ ଓ ଜିଏସଟି ଅନ୍ତର୍ଗତ ଏହାର ପଞ୍ଜିକରଣ ମଧ୍ୟ ରଦ୍ଦ କରିପାରିବେ । ଏନ୍ଏଏର ଗଠନ ଖାଉଟିଙ୍କ ବିଶ୍ୱାସ ବୃଦ୍ଧି କରିବ କାରଣ ବିଶେଷକରି ଜିଏସଟି ଦରରେ ନିକଟରେ ହୋଇଥିବା ହ୍ରାସ ଓ ସାଧାରଣତଃ ଜିଏସଟିର ଲାଭ ସେମାନଙ୍କ ପାଖରେ ପହଂଚି ପାରିବ ।
ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଂଟାଂଟ୍ସ ଅଫ ଇଣ୍ଡିଆ, କେନିଆର ଇନଷ୍ଟିଟ୍ୟୁଟ ଅଫ ସାର୍ଟିଫାଏଡ ପବ୍ଲିକ ଏକାଉଂଟାଂଟ୍ସ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଂଟାଂଟ୍ସ ଅଫ ଇଣ୍ଡିଆ (ଆଇସିଏଆଇ) ଏବଂ କେନିଆର ଇନଷ୍ଟିଟ୍ୟୁଟ ଅଫ ସାର୍ଟିଫାଏଡ ପବ୍ଲିକ ଏକାଉଂଟାଂଟ୍ସ (ଆଇସିପିଏକେ)ମଧ୍ୟରେ ବୁଝାମଣାପତ୍ରକୁ ଅନୁମୋଦନ କରିଛନ୍ତି । ଏହାଦ୍ୱାରା ମିଳିତ ଗବେଷଣା, ଗୁଣବତ୍ତା ସମର୍ଥନ, କ୍ଷମତା ସୃଷ୍ଟି, ତାଲିମପ୍ରାପ୍ତ ଏକାଉଂଟାଂଟ ଆଦାନପ୍ରଦାନ କାର୍ଯ୍ୟକ୍ରମ ମାଧ୍ୟମରେ ଜ୍ଞାନର ଆଦାନପ୍ରଦାନ କ୍ଷେତ୍ରରେ ପାରସ୍ପରିକ ସହଯୋଗରେ ସହାୟତା ମିଳିପାରିବ । ଏଥିସହିତ ନିରନ୍ତର ପେସାଦାର ବିକାଶ (ସିପିଡି) ପାଠ୍ୟକ୍ରମ, କର୍ମଶାଳା ଏବଂ ସମ୍ମିଳନୀର ଆୟୋଜନରେ ସହାୟତା ମିଳିପାରିବ । ବିବରଣୀ : ଆଇସିଏଆଇ ଏବଂ ଆଇସିପିକେ ଉଭୟ ସଂସ୍ଥାନର କର୍ମୀମାନଙ୍କୁ କାର୍ଯ୍ୟକ୍ରମ ଅନୁଯାୟୀ ସହମତି କ୍ଷେତ୍ରରେ ଔପଚାରିକ କାର୍ଯ୍ୟ ପ୍ଲେସମେଂଟ ଜରିଆରେ ସୁଯୋଗ ପ୍ରଦାନ କରିବ । ସଚେତନତା ବଢ଼ାଇବା ଏବଂ ଆଇସିଏଆଇ/ଆଇସିପିକେର ରଣନୈତିକ ଭାଗିଦାରୀର ଗତିବିଧିକୁ ମିଳିତ ଭାବେ ପ୍ରୋତ୍ସାହନ ଦିଆଯିବ । ଆଇସିଏଆଇ/ଆଇସିପିକେ ମାନକ ପଦକ୍ଷେପ ଏବଂ ତାଲିମପ୍ରାପ୍ତ ଏକାଉଂଟାଂଟଙ୍କ ବିନିମୟ କାର୍ଯ୍ୟ ଉପରେ ସହଯୋଗ କରିବେ । ପ୍ରମୁଖ ପ୍ରଭାବ : କେନିଆ ଭାରତର ଷଷ୍ଠ ସବୁଠୁ ବଡ଼ ବ୍ୟବସାୟିକ ସହଯୋଗୀ ଏବଂ କେନିଆର ସବୁଠୁ ବଡ଼ ରପ୍ତାନିକାରୀ ଅଟେ । ଆଫ୍ରିକୀୟ ପ୍ରାନ୍ତୀୟା ପ୍ରଦେଶ ଉପରେ ଏକ ରିପୋର୍ଟ ଅନୁଯାୟୀ କେନିଆର ଅର୍ଥବ୍ୟବସ୍ଥା ମୋଟ ଘରୋଇ ଉତ୍ପାଦର ଦୃଷ୍ଟିରୁ 2017 ରେ ଆଫ୍ରିକାର ଶୀର୍ଷ ପ୍ରଦର୍ଶନକାରୀ ଅର୍ଥବ୍ୟବସ୍ଥା ରହିଥିଲା । କେନିଆର ଆର୍ଥିକ ଆଧାର ବ୍ୟାପକ ଅଟେ ଏବଂ ଏହି ଦେଶ ନିଜ ମାଟିରେ ଉତ୍ପାଦିତ ସାମଗ୍ରୀଗୁଡ଼ିକର ଭାରତୀୟ ବଜାରରେ ପ୍ରସାର ବଢ଼ାଇବାକୁ ଚାହୁଁଛି । ଅନ୍ୟପଟେ ଭାରତ କେନିଆର ଶୀର୍ଷ ବିଦେଶୀ ବ୍ୟବସାୟିକ ସହଯୋଗୀ ହେବା ଲାଗି ଇଚ୍ଛୁକ ଅଟେ । ଆଫ୍ରିକା ମହାଦେଶରେ କେନିଆର ଅର୍ଥବ୍ୟବସ୍ଥା ଶୀର୍ଷ ଅର୍ଥବ୍ୟବସ୍ଥା ହୋଇଥିବା କାରଣରୁ ଏବଂ ଉଭୟ ଦେଶର ନିବେଶ ଏବଂ ବିଶ୍ୱାସକୁ ଦେଖି ଭାରତର ଚାର୍ଟାର୍ଡ ଏକାଉଂଟାଂଟ୍ସ କେନିଆର ବିକାଶରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରୁଛନ୍ତି ଏବଂ କେନିଆରେ ଭାରତୀୟ ଚାର୍ଟାର୍ଡ ଏକାଉଂଟାଂଟ୍ସମାନଙ୍କ ପାଇଁ ବ୍ୟାପକ ସମ୍ଭାବନା ରହିଛି ।